דוד דודקביץ

הרב דוד דודקביץ (נולד בשנת תשכ"ד, 1964) הוא רב היישוב יצהר, ראש ישיבת 'רועה ישראל' במקום ומנהל מחלקת הכשרות במועצה הדתית שומרון. בעבר היה ראש ישיבת "עוד יוסף חי".

ביוגרפיה
נולד ברמת גן. למד בישיבה התיכונית בנחלים ושנה בישיבת קדומים. לאחר מכן למד בישיבת ההסדר אור עציון, במסגרתה שירת כלוחם בגדוד 51 של חטיבת גולני ואף בתוכנית שילוב של תלמידי ישיבות הסדר בחיל האוויר. בסוף שנת תשמ"ד (1984) נישא, ולאחר תקופה קצרה עבר לקדומים והצטרף לתלמידי ישיבת עוד יוסף חי ששכנה אז בקבר יוסף בשכם.

הרב דודקביץ לא רצה להתפרנס ממלגת האברך בישיבה ולכן עבד למחייתו כרבש"ץ ביצהר ואף שימש בהמשך כנהג האמבולנס. נבחר לחבר מזכירות היישוב, ומשנת תש"ן (1990) משמש כרב היישוב. הרב דודקביץ' מעביר שיעור שבועי בישיבת אש קודש לבעלי תשובה ברמת גן וכן בישיבת ההסדר רמת גן. חבר בוועד רבני יש"ע ובאיחוד הרבנים למען ארץ ישראל. בנוסף הוא אחד מקבוצת רבנים העומדת מאחורי מפלגת הציונות הדתית בראשות ח"כ בצלאל סמוטריץ'.
ייסד יחד עם הרב שמואל אליהו את הדלקת הציונות הדתית בל"ג בעומר במירון.

ישיבת רועה ישראל
בשנת ה'תשע"ה הקים את ישיבת 'רועה ישראל' לצד הכולל שהוא עומד בראשותו. הר"מים בישיבה הם: הרב יצחק (צחי) קליין, הרב חיים בן שושן (בנו של חכם ישועה בן שושן, וחתנו של הרב חיים אביהוא שורץ), הרב שמעון רוזנצוויג - רב היישוב כפר תפוח, הרב חנניה פולק - רב היישוב אחיה, הרב אריה טסלר, הרב משה שחר (בנו של הרב חיים אביהוא שורץ) והרב אבנר נחושתן רב היישוב רחלים לשעבר. בישיבה כ-150 בחורים ואברכים. בישיבה נלמדים גם תורת החסידות וכתבי הראי"ה קוק.

הישיבה פרסמה כמה ניגונים, בהם אום אני חומה.

שיטתו התורנית
רבו המובהק בענייני הלכה היה הרב שלמה זלמן אוירבך. בנוסף, היה לו קשר קרוב עם הרב אברהם דוד רוזנטל, שהיה רבה של שכונת שערי חסד בירושלים.

מבחינה השקפתית, הרב דודקביץ' רואה את עצמו כחלק מהעולם הציוני דתי, אך לאורך השנים מתקיים קשר קרוב בינו לבין העולם החרדי, הן הליטאי והן החסידי. בין החצרות החסידיות שאליהן קשור הרב, אפשר למנות את קרלין, סלונים - וכן את ענפיו השונים של בית רוז'ין, שכמה מהם התייחדו ביחסם האוהד לציונות, ובפרט את רבי יעקב פרידמן מהוסיאטין, שהיה אדמו"ר ציוני.

בתקופת תוכנית ההתנתקות תמך בקריאתו של הרב אברהם שפירא לסרב פקודה והיה אחד מתוך שלושת הרבנים שהרב אברהם כהנא שפירא מינה מטעמו למאבק.

עוסק רבות בענייני "תורת ארץ ישראל".

משפחתו
הרב דודקביץ נשוי לדפנה, והוא אב לשתי בנות.

פרופסור זהר עמר הוא גיסו.

חיבוריו 
בשנת ה'תשפ"ד יצא לאור ספרו שנכתב על ידי אספת מאמריו שם הספר הוא "משמחי לב"

קישורים חיצוניים
 אתר ישיבת רועה ישראל
 שיעורי הרב דודקביץ בערוץ יוטיוב ישיבת רועה ישראל

הערות שוליים

רבני הציונות הדתית בישראל
ראשי ישיבות ציוניות
חסידות חדשה: רבנים
ראשי כולל אברכים ישראלים
יהודה ושומרון: רבנים
בוגרי ישיבת עוד יוסף חי
בוגרי ישיבת נחלים
בוגרי ישיבת קדומים
תלמידי הרב אברהם אלקנה שפירא
בוגרי ישיבת ההסדר אור עציון
רבנים שקראו לסרב לפקודת פינוי שטחים
רבני ישיבת רמת גן
יצהר: אישים
ישראלים שנולדו ב-1964